정조 7년
大司憲洪良浩疏曰。伏以。臣於月前。待罪京兆。有事先隴。而地是部內。不敢仰煩由暇。暫出郭外。適會槐坐有命。未及進參。自速大僚之請譴。至今追思。惶恧靡切。薄罷未幾。恩敍旋降。乃於日昨。伏奉柏府除旨。臣驚惶感激。靡所容措。噫。風憲之長。何等重任。而臣曾叨見職。未嘗出一言論一事。愧深負乘。罪積癏素。今何敢諉以宿趼。晏然承當乎。情地廉防。實難冒膺。伏乞聖慈。亟命鐫削。以安私分焉。念臣銜命出疆。經歲歸來。合辭懲討之論。汔未允可。尙作故紙。而至於巨慝之移置鄕廬。元惡之自斃王獄。刑政之乖當。法紀之墜壞。莫大於此。天下寧有是耶。由是而凶徒恣行。逆變層生。禍亂之作。靡有止屆。至於逆孽之至親。凶豎之隣族。自同平人。冒玷國試。此輩之跳踉覬覦。不但爲羸豕躑躅之憂而已。隄防之漸壞。義理之復晦。將至於莫可收拾。寧不澟然寒心乎。伏願聖明。穆然遠覽。赫然奮發。亟允三司之請。其餘諸啓。次第準許。嚴隄防於旣往。絶覬覦於將來。以定人心。以杜亂源焉。臣於向來。猥膺專對之命。往來燕薊之間。山川城邑。皆是堯禹舊跡。而衣冠文物。非復昔日。顧瞻寤歎。益限未及見皇王盛時也。然地是中華之舊。人是先王之民。流風餘俗。尙有可徵。至於利用厚生之具。皆有法度。蓋是周官舊制。百代相傳。雖有金火之屢嬗。華夷之迭入。而民國之大用。亘古不易。終非外國之所可及者。臣嘗於簡編中。粗有一二究揣者。而耳聞不如目見。乃今身履其地。蓋有犁然可信者。夫觀風詢俗。使臣職也。凡厥出疆之臣。率多採聞見陳別單之例。臣謹取其有裨於國計。最切於民用者。分爲六條。開列于左。惟聖明垂察焉。一曰車制。昔黃帝氏始作舟車。以濟不通。又有作干戈造律呂測曆象等事。孰非聖人創物之智。而黃帝之號。必加軒轅者。可見萬世之功。莫盛於造車也。禮問國君之富。數車以對。土地之廣。財賦之盛。孰非人君之富。而獨數車之衆寡。斯有千乘萬乘之稱焉。可見有國之用。莫大於車也。周禮考工記。百工之事。各一其官。而獨於車也。有輪人輿人車人輈人等職。徑圍尺寸之制。長短崇博之式。纖悉如畫。足令人手按而斤斵焉。先儒言曰。車有天地之象。人在其中。法易之三才六畫。又可見生民之器。莫重於車也。夫如是故。行則有乘車焉。戰則有戎車焉。任載有大車。農家有役車。灌田有水車。千百其制。各致其用。內而中國。外而四裔。莫不用車。傳所稱舟車所至。霜露所墜者。可見通天下無有不用車之地也。試以今行所見言之。燕京之內。輪轂相擊。塡街溢巷。苟非賤隷窶兒。則擧皆乘車而行。自燕至遼千餘里之間。軌轍相連。如印一跡。鑾鈴相聞。日夜不絶。關陜川蜀之險。江浙閩廣之遠。豪商鉅賈。絡繹往來。如行門庭。此不但通道大國財貨殷富之致。足見用車之利。什百於馬也。若其九馬以上大車。固無論已。只以行用商車觀之。一乘所駕。不過五大騾馬。而所載之任。可敵數千匹之力。至於一驢輕車。三人竝乘。獨輪小轅。一夫後推。亦可見事半而功倍也。蓋車者。不食之馬。行路之屋也。生民之大用。有國之利器。無大於是。而獨我東方。不能用車者。何也。人之恒言。大約有二。一曰道路之巖險也。一曰牛馬之鮮少也。臣請逐一辨之。夫天下之險。莫過於蜀道。而相如之赤車駟馬。嘗過成都矣。諸葛之木牛流馬。亦行劍棧矣。直以臣之所經言之。則靑石摩天之峻。迨過於我國之洞仙嶺。而車行無礙。商旅相望。擧一而可推其餘也。然則道路之險。不足憂也。夫我東牛馬之鮮少。非生畜之不殖也。特由牧養之不得其方。服乘之不順其性也。耽羅之産。素稱大宛之種。北關之馬。不讓冀代之駿。島場沙苑。碁置雲布。豈眞無馬耶。職由牧子之耗蠹。監守之疎惰也。是謂失在於牧養也。至於牛畜之蕃。莫如我國。京外屠殺。一日不知幾千。而生生不息。則土風所宜。不言可知。經曰。服牛乘馬。蓋謂牛宜於服箱。馬宜於騎乘。未嘗言用馬載物也。傳曰。牛以引重。馬以致遠。引重者。引車之稱。非謂以背負重也。致遠者。行遠之稱。非謂致物於遠也。於以見馬宜騎行。而引重之力不如牛。牛可服箱。而致遠之健不如馬也。亦未嘗言用牛載物也。我國則不然。牛馬皆任其背。牛則尙可。馬其殆矣。由是之故。江上載米之馬。率半年而一易。城中運柴之蹄。過三冬而力盡。大抵不斃則躄。牽以之屠肆矣。此豈馬之罪哉。是謂失在於服乘也。然則二者之說窮矣。何苦而不用車也。臣則謂非不能也。乃不爲也。蓋未嘗求行之術也。豈惟是哉。君子安於循常。不欲爲通變之論。衆人忸於聞見。不樂爲稀異之事。故國家未嘗設法而禁之。終無一人創行者。雖或有慨然有志。而苟非朝廷之令。則力有所不及。行之有不便焉耳。臣嘗宦遊諸路。亦見國中多用車之處。嶺南之安東義城。海西之長淵信川。關北之咸興以南六鎭諸邑。皆用一兩牛之車。運穀載柴。往來數百里之間。而制樣粗鈍。不能行遠。專由於未得其法。而亦可見車無不可行之理也。今欲行車。莫如取法於中國。先令諸軍門及兩西監兵營義州等處。送付車工於燕使之行。模來諸車之制。各造幾輛。先使行用。若見便利。則列邑效之。他道效之。富戶效之。不過幾年。遍於一國。而其利之博。不可勝言矣。試言其大者。一則商賈轉輪。百貨流通也一則貢獻賦稅。雇賃費省也。一則馬力不困。騎兵可裕也。以至戎車備而武威自壯。傳車成而馹騎少閒。水車行而田野大闢矣。且以使行言之。三价所帶驛馬刷馬。至於數百匹之多。及到柵內。歲幣乾糧。輒雇車運。其直費銀數千。此皆逐年尾閭之洩也。豈若我車我載。可行可止。旣省雇賃之費。又除遲淹之弊。利害豈不較然乎。誠自灣府。較量使行馬匹。造成幾輛輕車。以備載運往來。則所配之馬。可減三五之一。而彼地雇價。因此自除。計一年造車之費。不過捐數年雇馬之資。而永除無窮之費矣。易曰。不言所利。大矣哉。王政不必言利。而節用所以愛民。苟便於民。則國受其福矣。此所謂不言之大利也。故一行車制。則國不期富而自富。民不期足而自足。兵不期强而自强矣。豈少補哉。惟是治道之政。不無少費。而嶺阨橋梁則自官治之。衢路阡陌則使民修之。不過一號令之間耳。詩曰。彼岨矣岐。有夷之行。又曰周道如砥。其直如矢。治道一事。亦是王政所先。不獨爲行車地也。二曰甓法。夫甓之所起。不見於經傳。而陶器肇於虞帝。瓦屋始自夏后。則燔土之法。瓦甓一也。以甓爲城。亦未知昉於何代。而城之爲文。從土從成。蓋謂築土以成也。甓之爲文。從壁從瓦。蓋謂以瓦成壁也。城者墻壁之大者也。易曰。城復于隍。言城崩而復于土也。詩曰。土國城漕。亦見城以土而不以石也。所謂土築者。不當以散渙之土。成仡仡之墉也。都城百雉。見於春秋。雉堞之形。非燔土則不可。由是觀之。甓之爲城。厥惟舊矣。史言夏王勃勃。蒸土爲城。堅不可拔。蒸土者。燔甓之謂也。秦之長城。曾聞用甓。而猶未之詳。臣於今行。目見舊城之周絡山頂者。皆是甓也。夫巫閭之石。不可勝用。而必用甓焉者。誠以甓之勝於石也。蓋石非不堅也。惟其太堅。故可劚而不可礱。萬石之衆。長短不可盡齊也。累仞之築。縫線不可盡合也。風雨之所蕩擊。丸礮之所撞撲。一石或缺。全堞皆動。曷若燒土爲甓。範出一型。長短廣厚。均齊方平。千層萬疊。鑿鑿相合者乎。夫如是。故內而宮城都城。外而州府郡縣。小而烽臺譙樓。虹蜺之門。碑碣之宇。皆用甓築。其制則一縱一橫。長短互錯。若左若右。厚薄齊等。犬牙相銜。魚鮮相聯。而兩甓交塡。以泥灰混合膠固。泯然成石。直如斤削。滑如礪磨。雖猿猱之捷。不可攀緣。其堅完精緻。非纍石之比也。夫以中國之富。築城之法。大抵如此。則古人規畫之意。豈徒然哉。甓之爲用。不寧惟是。宮室焉。倉厫焉以此。墻壁也。陛庭也以此。花甎紋甃。錯落枝梧。機巧百狀。不費人工。故大厦之材。不過棟椽窓牖而已。用木旣寡。釘鐵隨省。其費至簡。其制極完。外絶穿窬之患。傍無延燒之憂。官舍民居。亦惟甓是賴。甓之爲器。豈不大哉。其利之博。正與車等矣。蓋嘗思之。車者以木爲質。而成器於金。甓者以土爲質。而成器於火。此乃天地生成之材。爲生民之大用者也。故虞書曰。水火金木。土穀惟修。春秋傳曰。天生五材。民竝用之。生之者天也。修之者人也。古昔聖人觀象制器。備物致用者。皆所以財成天地之宜也。且夫車者。形圓而以動爲用。甓者形方而以靜爲形。方圓動靜而陰陽具焉。一陰一陽而萬化生焉。此殆天地造化之寓於器。而自然爲萬世生民之利者。實非人力之所能爲也。況甓之與車。其利雖均而其費至微。取具於無禁之土。責成於不窮之薪。是眞斯民之無盡藏。而天下之所公共者也。惟我國不能用焉。豈無土也。豈無薪也。人顧不用耳。寧不惜哉。臣於今行。目見甓窰。大略如我國之瓦窟。而所燔之土。亦與瓦同。處處在在。初非難得。至於印割燔造。別無奇方。而但爇火之法。非燒乃蒸。故一窰之薪。不過蜀忝幹敎十擔。而其費可謂至薄矣。史所稱蒸土云者。誠得其實。而古人名言之不苟。蓋如此。然則用甓之易。尤非用車之比。臣請亦令軍門。遣人取制於燕行。如法蒸造。先從宮城始。隨缺改築。仍頒其制於諸道。凡關防州郡。有城而當修補。無城而可新築處。悉令用甓。而捄築之法。一倣華制。其爲固國壯圉之道。豈不大哉。至若公私室屋。生民日用之資。乃是次第事耳。三曰牧驢羊。夫地上之用。莫大於牛馬。故以畜物之微。應乾坤之象。聖人之重之也如此。然牛馬之生息有數。生民之需用無窮。必有以繼之。然後斯乃不匱。繼之維何。驢羊是也。蓋驢羊者。馬牛之同類異族也。故三牲之享。柔毛亞於大武。四牲之馳。劣衛或補下駟。此亦畜物之良者也。古禮。國君無故不殺牛。而我國之俗。宰殺無藝。蓋由賓祭之羞。無物可代故耳。特以牛産素蕃。不至絶乏。而農家耕犁。每患不備。今若多畜羊羔。以代俎實。則牛不過耗。而耕有餘耦矣。況羊之爲物。最稱易生。列於六畜。編於四方。皮毛腸角。靡不中用。故臣於出疆之前。已有陳白。今行略有貿來。而每年曆貢之行。邊門之市。輒令和買。漸致孶息。則可以救萬牛之命。開三農之利矣。驢之爲物。健不如馬。而性馴易使。價輕易求。故中國之人。家家畜之。以之駕馬。以之載物。以之服犁。或令磨粟運水。惟意指使。如僮僕然。其代人勞而分馬力甚大。至若騾者。出於驢而健於驢。眞同雀生鸇而貙生狼也。任重致遠。實兼牛馬之長。故明皇幸蜀。嘗乘靑騾而疾馳。宋之姚平仲乘白騾。一日踔八百里。信蹄物之奇品也。況又其性易長。墮地半年。輒勝騎馳。故華人之愛之也。有甚於馬。我國驢騾。雖有自北來者。未嘗孶長。力盡而斃。是不閒畜牧之過也。誠能多貿燕市。放諸牧場。取其種息以備國用。則服乘有餘。戎馬自足。而車制若行。用以駕載。可當牛馬之半。商旅流行。民蒙其利矣。大抵畜牧之政。費小而利遠。畜驢羊。乃所以畜牛馬也。牛馬蕃。則民富而兵强矣。四曰禁銅器。臣聞天地之生物也。各專其性。聖人之理財也。各適其職。相侵則兩病。偏重則有缺。此不易之理也。故斲木爲室。凝土爲器。順其性也。以釜甑爨。以鐵耕。當其職也。其用器也亦然。上古只用陶匏。其後質變而文。儉趨於華。始有簠簋俎豆瑚璉之制焉。簠簋。竹也。俎豆。木也。瑚璉。玉也。未聞用金銀銅錫焉。觀乎制字。可見矣。甑甗。煎食之器也。甁甖。貯水之器也。皆以瓦。觴觥觶。盛酒之器也而從角。杯棬椀。盛羹之器也而從木。擧一可以反三。惟樂器尙聲。彝鼎銘功。故不得不用銅。而至於釜鐺之屬。則從金而多用鐵耳。後世侈靡。或用金銀之器。而未嘗用銅。中國之俗。至今如此。臣之是行。觀乎閭店市肆。器皆用磁。而不見銅錫。至如皇帝宴卓。玉斝金罍。非不爛然。而餠果胾羹之盛。只是磁與鉛耳。此其故何哉。竊嘗思之。蓋由銅以鑄錢故也。夫錢者。百貨之源。生民之命脈。一有所缺。則民國受其病。故收天下之銅。悉歸之司農。水衡鼓鑄不窮。然後可以運萬寶之權。盡四海之利也。是以惜之甚於金銀。寶之加於珠玉。珠玉金銀。入於輿馬冠珮之飾。而一寸之銅。不得他用。試以新頒聚珍板序觀之。至於銷毁活字。付之寶源。則其計豈不長。其法豈不嚴乎。是所謂順生物之性而各得其職者也。此殆周禮泉府之遺制。而自夫用錢以後。中國世守之。百代不敢改也。惟我國。則輕視鍮錫。造器無章。不但用之於酒食羹膳之承而已。大而盤盂鑪鍋。賤而盥洗溺矢之具。竝用而無惜。假使國有銅穴。生出不竭。用物之道。不宜如是。況本無土産。遠市於日本。而倭人夸詐。輒售重直。其所從來。可謂貴且艱矣。國俗顧不知重焉。朝家每於鑄錢之日。出鉅萬不貲之貨。易海外難得之財。及其鑄成。所得不補所費。故開局鑄錢。最爲難愼。不過十年而一擧。錢安得不荒。民安得不貧。府庫財安得不匱乎。夫以中國之富。盡天地之産。括山海之毛。舟車四達。無所不有。而用物之必謹。理財之有節也如此。楊州之三品。吳蜀之銅山。非不泉湧而輻輳。其惜之也如此。豈非生民之命脈。國家之利權。不可不重而然歟。豈獨中國。惟倭亦然。其國銅産。甲於天下。而未嘗用以爲器。惟燔沙漆木而爲之。其制之精巧。不讓於金銀。所費必加於鍮銅。而不以此易彼者。亦能解理財之道也。我國之所以不然者。亦有其說。蓋於國初。未嘗用錢。只以銀布爲貨。故倭銅之出於貢市者。無所用之。作爲器什。因而成俗。逮夫行錢之後。當國主事之人。未能深究古制。因循不變爾。到今錢弊日滋。民國俱困之時。何可不變而通之乎。臣謂國中鍮銅之物。祭器樂器外。一切禁絶。限以時月。使之輸官。計還其直。則民無騷擾之弊。國有永久之利。而代用之器。不患無物矣。通一國鍮銅之器。可以億萬斤計。而所償之價。必不及遠易倭市之費。藏之度支。以之鑄錢。則國用自裕。銅直自輕矣。且觀中國之法。不但銅也。惟鐵亦不妄用。農具之外。雖於宮室之構。專用土木。用鐵至少者。蓋以鐵是兵器之材也。欄檻廳壁。皆需瓦甓。盤盒櫃篋。多用紙皮。用木至少者。蓋以木是舟車之材也。筆管煙莖。亦用蘆藤而不用竹者。蓋以竹是箭弩之材也。此皆中國理財之法。古今相傳之祕訣。百姓日用而不知者也。國安得不富。民安得不阜。兵安得不强耶。至於耕織碓磑之具。筆墨膠漆之類。亦是生民日用之不可闕者。而簡易精利。皆有自然之巧。不易之矩。經曰。智者創物。巧者述之。百工之事。皆聖人之作也。豈不信歟。中國者。聖人之舊居也。制作之妙。所由來遠矣。臣於禁銅之利。竊有推類而默契者。竝此附陳焉。謀國計者。皆不可不知也。五曰罷帽子。夫交隣互市之法。各以所有。易其所無。欲其兩利而俱便。可久而無弊焉耳。宋與夏市。以茶易馬。元昊尙幼。諫其父勿許。當時識者。憂其爲他日患。亦可見互市之不可不愼也。今我西北之市。便同貢獻。固不可較挈多寡。而至於使行時商譯交貿。則一從和買之例。不可不計其得失也。我國所挾之貨。惟銀爲長物。而前時倭銀通行。將此入燕。旣去復來。如環之轉。故雖有物貨之貴賤。貿遷之輸贏。而本國自無所失矣。挽近以來。倭銀路絶。代送礦銀。是則一渡鴨水。永不還來。殆同投金於淵。非計之得也。以故中國之銀貨日耗。試以臣行言之。員譯包銀。太半空虛。商貨之枯涸。可推而知。爲今之計。政宜稍節入北之銀。以備逐歲之貲。而盤纏公用。不可減也。譯員定額。不可缺也。無寧就其交貿之物。換來實用之需。則猶不失互市之本意矣。惟是帽子一物。最爲無用之費。耗國漏財。莫甚於此。不可不急塞其孔也。蓋帽子者。經史之所不載。天下之所未有。而獨我國用之男子。則冠上加冠。已失禮意。婦人則非笄非巾。實爲無稽。不過爲禦寒之資而已。只爲禦寒。而豈無他物。而何必遠求於異國乎。中國則無所用之故。遼商一肆。聚毛打造。專售我國。坐收大利。豈不爲華人之所笑乎。一年帽價。動費鉅萬。以不貲之活貨。易無用之毳物。甫經秋冬。弊而投地。今年如此。明年如此。山川之寶藏有限。天下之氈毛無盡。將何以繼之乎。臣謂亟罷帽子之貿。仍下國中之禁。而入燕之包。代貿有用之物。如騾馬布絹之類。則庶有補於利用厚生之具。而日計不足。歲計有餘矣。至於帽稅之充補公用。稍爲通變之端。惟在廟堂之商確區劃耳。六曰隷華語。夫漢人之語。卽中華之正音也。一自晉代以後。五胡交亂。方言屢變。字音亦譌。而猶可因其似而求其眞矣。我國之音。最近於中國。而羅麗以來。旣無翻解之方。每患通習之難矣。惟我世宗大王。睿智出天。獨運神機。創造訓民正音。質諸華人。曲盡微妙。凡四方之言語。萬竅之聲籟。皆可形容於筆端。雖街童巷婦。亦能通曉。開物成務之功。可謂發前聖之未發。而參天地之造化矣。以此翻出漢音。迎刃而解。於以諧字韻。於以叶聲律。故當時士大夫。多通華語。奉使迎詔之時。不假譯舌。酬答如響。及至壬癸之際。如乞靈辨誣。國之大事。多賴其力。華語之不可不習也如此。挽近以來。漢學之講。便成文具。能通句讀者絶少。故使臣之與彼相對也。耳褎而口噤。片言單辭。專仗象胥。所謂象胥。亦僅解街巷例話而已。將何以通情志盡辨難乎。今幸兩國交好。使事無阻。而設有奏請陳辨之事。則恐無以責辨。非細憂也。至於蒙學一科。徒擁虛名。全不講習。蒙之於我。今雖不與通信。而疆域甚邇。兵馬最悍。他日之事。有未可料。庸詎忽而不省乎。臣謂董飭譯院。嚴課諸學。激勸有方。從以賞罰。期使通熟。而朝士之被選漢學者。亦宜申明科條。專意肄習。俾養專對之才焉。噫。天下之平久矣。不幸値疆場多事。冠蓋旁午。國之輕重。繫於辭命。若不及此閒暇。預爲之備。則將何以應卒乎。語曰。醫不儲藥。無以治急病。農不漑種。無以食嘉實。言物不可不素具也。又曰。水則具車。旱則具舟。言事不可不早圖也。爲國之道。亦如是矣。今臣所陳。俱是切近易知之事。初非闊遠難行之法。車制則故相臣金堉。嘗陳使臣乘轎之弊。請令乘車。以寬馹騎之力。甓法則故相臣李恒福。盛稱城郭之制。亦言燒造之易。竝載遺集。先輩有識之倫。槪可見矣。其餘一二通變之政。亦非有拂於人情。而實爲民國經遠之謨。伏乞聖明。恕其煩猥。而留神澄省。詢于卿士。採以行之。則庶有補於足國裕民之道矣。臣無任屛營祈望之至。答曰。省疏具悉。所陳諸條。竝令廟堂稟處。首陳事。已諭諸批。卿其勿辭行公。